《送诚上人》
宋代·释道璨

长安城头秋日黄，长安道上秋风凉。
游子念亲从定起，一衲卷云归故乡。
七月八月吴楚路，十里五里东南疆。
遥知子母相见处，篱落黄花吹晚香。
我母今年六十四，千丈白发应沧浪。
石田茆屋归未得，西山几度明斜阳。
因送君行发深省，天地阔远愁茫茫。
他年相寻君勿忘，杨柳当门水满塘。